Jørn Dohrmann (DF), 2010-04-22:
Det er jo en spændende debat, vi har her i dag, en meget vigtig debat.
Det handler om forsvarets interesser, kan vi høre.
Det, vi har bedt om i den her sag, er jo selvfølgelig, at vi får hver en sten vendt, som det efterhånden er sagt mange gange.
Vi mener, at her er vi nødt til at være helt sikre på, hvor det her anlæg er bedst placeret, når det er, at vi gerne vil have de her testcentre.
Jeg har ikke hørt, at nogle decideret har sagt, at de ikke vil have et testcenter.
Alle vil jo gerne arbejde positivt med det her, men vi vil altså have den rigtige placering.
Vi vil gerne have, at man tager hensyn til naturen, til de træer, der er plantet.
Vi vil gerne have, at man tager hensyn til natur og miljø, og det mener vi ikke at man har vurderet på den rigtige måde med det forslag, som vi har fået forelagt her.
Derfor er der rejst yderligere spørgsmål til, hvordan processen egentlig har været, og derfor er vi også glade for, at miljøministeren har indkaldt alle partier til netop den her drøftelse af, hvordan vi kommer videre, og hvordan vi får belyst alle de her spørgsmål.
Vi ved godt, at De Konservative sådan set gerne vil i gang med motorsaven allerede i dag.
De vil ikke engang nøjes med 800 ha, de ville gerne tage 1.500 ha, hvis det var det, der skulle til, uden at tage hensyn til de dyr, der lever i skoven, og de andre naturmæssige interesser.
Vi er bare ikke enige i den der fremgangsmåde.
Vi vil gerne bevare skoven, hvis det kan lade sig gøre, så derfor vil vi jo selvfølgelig kæmpe for, at vi får det rigtige forslag lagt frem her.
Vi vil gerne kæmpe for, at der er andre ting, der indgår i overvejelserne.
Når man ser forslaget, som er lagt frem her, kan man se, at skoven kun skal erstattes med et træ for det, man fælder.
Det plejer vi ikke at gøre i andre sammenhænge.
Der er det gerne sådan, at fælder vi et træ, altså en skov, er det dobbelt så meget skov, der skal rejses.
Derfor sætter vi også spørgsmålstegn ved den måde, som det er lagt frem her.
Vi må sige, at vi skal gøre noget for naturen.
Når vi vil tage noget væk fra naturen, skal vi være parat til at være godheden selv – vil jeg kalde det.
Så vi ønsker simpelt hen, at alle de spørgsmål, som er blevet rejst i forbindelse med de her drøftelser, der har været, bliver besvaret, og så må vi jo tage stilling til, hvor langt vi så er i processen, for der er mange uafklarede spørgsmål.
Jeg tror nu ikke på, at forsvaret ikke kunne leve med, at der står et par vindmøller på deres arealer.
Jeg er bekendt med, at en helikopter både kan lande og flyve uden om vindmøller.
Jeg har ikke hørt om, at de er fløjet ind i nogle på nuværende tidspunkt.
Så det tror jeg også på at forsvaret kunne lære.
Derfor mener jeg, alle de her ting skal belyses, inden vi tager endelig stilling til det.
Og så kunne jeg også godt tænke mig at vide noget mere om, inden vi går videre med sagen, hvad aftalen mellem vindmølleindustrien og regeringen indeholder, for lige nu ved vi jo ikke, hvad det er, vi siger ja til, eller hvad det er, vi siger nej til.
Så derfor: Vi skal have nogle flere oplysninger på bordet, så vil vi gerne drøfte sagen videre, men vi kan ikke tage stilling på nuværende tidspunkt.